**Mario Radman**

**dr. sc. Željko Mršić[[1]](#footnote-1)**

 **POLICIJSKE OVLASTI – PRIKUPLJANJE, PROCJENA, POHRANA, OBRADA I KORIŠTENJE PODATAKA**

SAŽETAK

U ovom radu analizira se percipiranje i korištenje podataka prilikom primjene policijske ovlasti prikupljanja, procjene, pohrane, obrade i korištenja podataka. Primjena policijskih ovlasti određena je zakonskim okvirima uz obraćanje posebne pozornosti na poštivanje i zaštitu ljudskih prava i sloboda. Postupanje sa podacima jedna je od najosjetljivijih i najsloženijih kategorija, koja je zaštićena najvišim pravnim aktima i u većini slučajeva primjena ove ovlasti povezana je uz osobne podatke, te takvo postupanje zahtijeva primjenu najboljih pravila struke, drugih praktičnih vještina i osobito obazrivo postupanje. Zbog velike količine podataka koji se procesuiraju nužno je uvođenje automatiziranih postupaka i informatičkih pomagala, kao i uvođenje i stalno moderniziranje sustava sigurnosti i zaštite podataka.

Svaki dio ove ovlasti važan je sam po sebi i od vitalnog je značaja za ispunjenje svrhe primjene ovlasti, te je potrebno sve te postupke povezati u jednu cjelinu kako bi se dobila precizna slika o cjelokupnoj situaciji. Tijekom primjene policijske ovlasti prikupljanja, procjene, pohrane, obrade i korištenja podataka poduzimaju se sve potrebne radnje kako bi od početnog podatka nastala korisna informacija. Takva informacija predstavlja završni proizvod ove ovlasti i temelj za poduzimanje drugih policijskih radnji.

Ključne riječi: podatak, osobni podatak, sigurnost i zaštita podataka, završna informacija.

1. **UVOD**

Policijska ovlast prikupljanja, procjene, pohrane, obrade i korištenja podataka je jako složena što je vidljivo i iz samog naziva, gdje je navedeno više zasebnih pojmova, od kojih svaki može činiti samostalnu ovlast. Samim time kod razmatranja ove ovlasti treba je gledati u cjelini i postaviti joj sve potrebne smjernice kao takvoj, a treba posebno naglasiti i svaki posebni dio ove ovlasti, te svaki zasebno i razjasniti.

Kada se govori o ovoj ovlasti treba naglasiti da je ista temelj svakog policijskog postupanja i sastavni je dio svake druge ovlasti koje policija provodi. Također može se istaknuti da je prikupljanje, procjena, pohrana, obrada i korištenje podataka dio ljudske svakodnevnice u kojoj svaki pojedinac tijekom interakcije sa okolinom cijelo vrijeme zaprima nove podatke i informacije. Isto tako i svaki policijski službenik tijekom obavljanja svojih redovnih zadaća cijelo vrijeme zaprima nove podatke. Važna pretpostavka kod zaprimanja novih podataka je u selektivnosti, gdje svaki pojedinac u skladu sa svojim osobnim i poslovnim zanimanjem obrađuje pojedine podatke koje može i želi kasnije koristiti. Za policijske službenike bi prema tome bili važni podaci koji su od interesa za određeno postupanje, ali i za potrebe ukupnog policijskog djelovanja.

Kod prikupljanja, procjene, pohrane, obrade i korištenja podataka treba naglasiti par važnih značajki koje predstavljaju osnove u primjeni ove ovlasti. Kao prvo, treba izdvojiti propisanost zakonom, pa tako u čl. 14 st. 1 Zakona o policijskim poslovima i ovlastima[[2]](#footnote-2), (u daljnjem tekstu ZPPO) stoji da *policijski službenik primjenjuje policijsku ovlast u skladu s Ustavom i zakonom*. Kako bismo bilo kakav podatak ili informaciju mogli koristiti u određenom postupku, isti moraju biti propisno obrađeni. Također je kod samog prikupljanja podataka važno unaprijed odrediti koji su nam podaci važni za određena policijska postupanja. Takvo određivanje ne može ići u detalje, ali se podaci koje je potrebno prikupiti mogu podijeliti u određena područja interesa, gdje se detalji utvrđuju na osnovu konkretne situacije, pravila struke, ranijih iskustava i stečenih znanja pojedinog policijskog službenika tj. specijalističkih znanja. Također je kod prikupljanja, procjene, pohrane, obrade i korištenja podataka važno na koji će se način i u kojim određenim prilikama podaci obrađivati. Ovo može biti od vitalnog značaja, zato što je kod početnog percipiranja podataka i informacija važno da se podaci pravovremeno i na zakonski način prikupe, procjene, pohrane, obrade, a kasnije i koriste, s obzirom da se tijekom kasnijeg policijskog postupanja ti podaci možda više neće moći prikupiti. Kod određenih postupanja postoje obrasci kojih se policijski službenici moraju pridržavati i kojima se prikupljaju specifični podaci u određenim situacijama (usp. Pavliček, 2013).

1. **PODATAK**
	1. **Pojam podatka**

Važno je prilikom određivanja pojma podatka utvrditi razliku između podatka i informacije s obzirom da često dolazi do miješanja ta dva pojma. Podatak bi se mogao definirati kao jednostavna neobrađena činjenica koja sama po sebi nema neko značenje, dok bi se informaciju moglo definirati kao rezultat procesa obrade podataka. Podatak je činjenica koju se spoznaje vlastitim osjetilima, te da bi određeni podatak postao informacija mora imati značenje za onoga koji prikuplja ili zaprima podatak i mora utjecati na povećanje znanja te osobe o određenim činjenicama. Informacija bi prema tome bila saznanje ili poruka koja je dobivena prikupljanjem i procesuiranjem određenih podataka. Informacija može ovisiti o subjektivnim značajkama, kontekstu u kojem se podaci obrađuju, kao i o samoj vrsti te načinu obrade podataka. Iz navedenog se može zaključiti da određeni podatak za nekoga može postati informacija, a za nekoga samo usputni nevažni podatak. (usp. Boban, 2012).

Prema Zakonu o tajnosti podataka[[3]](#footnote-3) (u daljnjem tekstu ZTP): *podatak je dokument, odnosno svaki napisani, umnoženi, nacrtani, slikovni, tiskani, snimljeni, fotografirani, magnetni, optički, elektronički ili bilo koji drugi zapis podatka, saznanje, mjera, postupak, predmet, usmeno priopćenje ili informacija, koja s obzirom na svoj sadržaj ima važnost povjerljivosti i cjelovitosti za svoga vlasnika*.

Uz pojam podatka usko su povezani pojmovi osobni podatak, privatnost i zaštita podataka, obrada podataka, razmjena i korištenje podataka, a koji se javljaju u raznim segmentima ljudskog djelovanja. Sva ova područja detaljno su uređena nacionalnim i međunarodnim zakonodavstvom. Sami cilj donošenja zakonskih propisa je reguliranje svih ovih područja gdje se u Direktivi 95/46/EZ Europskog parlamenta i vijeća od 24. listopada 1995.g. navode razlozi za donošenje Direktive.[[4]](#footnote-4) Navedena Direktiva temelji se na temeljnim pravima navedenima u Povelji o temeljnim pravima Europske unije. Uz razloge za donošenje Direktive propisuju se i obveze država članica i njihovih nadležnih tijela kod provođenja i zaštite prava. Gotova identična definicija osobnog podatka propisana je u Direktivi 95/46/EZ, te u Zakonu o zaštiti osobnih podataka[[5]](#footnote-5) (u daljnjem tekstu ZZOP).

Prema Agenciji za zaštitu osobnih podataka[[6]](#footnote-6) (u daljnjem tekstu AZOP) *pravo na zaštitu osobnih podataka je temeljno ljudsko pravo i svrha zaštite osobnih podataka je zaštita privatnog života i ostalih ljudskih prava i temeljnih sloboda u prikupljanju, obradi i korištenju osobnih podataka.* Opća deklaracija Ujedinjenih naroda o ljudskim pravima[[7]](#footnote-7) od 10. prosinca 1948.g. navodi: *Nikoga se ne smije uznemiravati samovoljnim miješanjem u njegov privatni život, njegovu obitelj, njegov stan, njegovo privatno dopisivanje niti napadom na njegovu čast i ugled;*, a Europska konvencija za zaštitu ljudskih prava i temeljnih sloboda[[8]](#footnote-8) u čl. 8.1 – Pravo na poštovanje privatnog i obiteljskog života navodi:

*1. Svatko ima pravo na poštovanje svoga privatnog i obiteljskog života, doma i dopisivanja;*

*2. Javna vlast se neće miješati u ostvarivanje tog prava, osim u skladu sa zakonom i ako je u demokratskom društvu nužno radi interesa državne sigurnosti, javnog reda i mira, ili gospodarske dobrobiti zemlje, te radi sprječavanja nereda ili zločina, radi zaštite zdravlja ili morala ili radi zaštite prava i sloboda drugih.*

* 1. **Vrste podataka**

Kada se govori o vrstama podataka može se reći da je to beskonačno područje, koje može ovisiti o samom nastanku, obliku, važnosti, količini i kvaliteti podataka, o tome iz kojih izvora podatak potječe i tko će se tim podatkom koristiti, kao i puno drugih značajki. Što se tiče vrste podataka, njihovog označavanja i klasifikacije treba naglasiti da s obzirom na prirodu policijskih poslova većina podataka koji se prikupljaju i obrađuju imaju obilježja osobnih podataka ili su u uskoj vezi sa osobnim podacima tj. pojedincima (osobama). Čak i u slučajevima kada se prikupljaju podaci o određenim pojavama, događajima, predmetima ili objektima uvijek postoji poveznica prema nekoj osobi ili skupini osoba. Kako je već ranije navedeno osobni podaci su temeljeni na nekim točno utvrđenim činjenicama i prema tome može se reći da postoje različiti načini podjele i klasifikacije podataka. Tako AZOP navodi da su osobni podaci: *podaci o zdravlju, identifikacijska oznaka građana, podaci o plaći, ocjena đaka u školi, ponašanje, bankovni računi, porezne prijave, podaci o posudbi, biometrijski podaci (npr. otisak prsta), broj putovnice, broj osobne iskaznice i sl*. Sam naziv osobni govori kako bi to trebali biti podaci koji pripadaju određenom pojedincu i koje taj pojedinac ima pravo zadržati za sebe ili podijeliti s kim to želi s obzirom na svoje potrebe i interese.

* 1. **Zaštita podataka**

Još jedna važna kategorija kod korištenja podataka je njihova zaštita. Zaštita osobnih podataka ustavna je kategorija koja je zajamčena svima[[9]](#footnote-9), te je u čl. 37 Ustava RH[[10]](#footnote-10) navedeno da se *svakom jamči sigurnost i tajnost osobnih podataka*. Za sve službene osobe koje postupaju sa određenim kategorijama zaštićenih podataka propisano je postupanje pa tako i za policijske službenike, te je u čl. 35 st. 1 Zakona o policiji[[11]](#footnote-11)(u daljnjem tekstu ZOP) navedeno da je *policijski službenik dužan čuvati podatke koje je saznao u obavljanju posla ili povodom obavljanja posla*. Zbog velike rasprostranjenosti i mogućnosti korištenja podataka dolazi i do pojačanih zahtjeva za zaštitu svih tih podataka. Glavna podjela zaštite podataka mogla bi se odrediti prema mogućnostima štetnog djelovanja prema podacima, kao što su uništenje, oštećenje, krivotvorenje, zlouporaba podataka i sl.

Koristeći se tim pretpostavkama potrebno je osigurati određene formalne i fizičke preduvjete, a u današnje vrijeme uz standardni ljudski faktor najveća pozornost treba se usmjeriti na ispunjenje određenih informatičkih preduvjeta. Ti uvjeti propisani su u Zakonu o informacijskoj sigurnosti[[12]](#footnote-12)(u daljnjem tekstu ZIS) gdje su opisani pojmovi *informacijska sigurnost* i *standardi informacijske sigurnosti*.

Za sva ova područja informacijske sigurnosti polazna točka je sigurnost podatka, gdje je za taj podatak potrebno osigurati da se isti spremi u obliku koji će omogućiti njegovu daljnju uporabu, da se osigura nadzor tko će se i na koji način koristiti tim podatkom, zatim da se taj podatak nalazi na zaštićenom informatičkom sustavu u zaštićenom objektu, te da se poštuju određeni propisi tijekom razmjene podataka. Postupanja koja se poduzimaju u cilju održavanja informacijske sigurnosti navedena su čl. 5 ZIS-a:

*Mjere i standardi informacijske sigurnosti obuhvaćaju:*

* *nadzor pristupa i postupanja s klasificiranim podacima,*
* *postupanje prilikom neovlaštenog otkrivanja i gubitka klasificiranih podataka,*
* *planiranje mjera prilikom izvanrednih situacija,*
* *ustrojavanje posebnih fondova podataka za podatke klasificirane u Republici Hrvatskoj te za klasificirane podatke koje je predala druga država, međunarodna organizacija ili institucija s kojom Republika Hrvatska surađuje.*

Što se tiče svih ovih mjera i standarda kojima se osigurava informacijska sigurnost glavno zaduženo službeno tijelo je Ured Vijeća za nacionalnu sigurnost[[13]](#footnote-13), dok je za tehnička područja sigurnosti informacijskih sustava zadužen Zavod za sigurnost informacijskih sustava[[14]](#footnote-14), te za prevenciju i zaštitu od računalnih ugroza CERT[[15]](#footnote-15).

* 1. **Policijska ovlast prikupljanja, procjene, pohrane, obrade i korištenja podataka**

Prikupljanje, procjena, pohrana, obrada i korištenje podataka od strane policijskih službenika jedna je od policijskih ovlasti koje su zakonski propisane i kao takva predstavlja sredstvo u rukama policijskih službenika da mogu u određenoj mjeri ograničiti ljudska prava i slobode. Prilikom primjene tih ovlasti potrebna je posebna osjetljivost kako ne bi došlo do prekoračenja uporabe ovlasti i pretjeranog zadiranja u ljudska prava i slobode. Suprotno od potrebe za poštivanjem ljudskih prava i sloboda javlja se i potreba kvalitetnog i uspješnog obavljanja policijskih poslova, te je stoga potrebno pronaći najbolji mogući način kako bi se u zakonskim okvirima prikupilo što više podataka i informacija sa policijskog aspekta.

Kada se promotre svi zakonski propisi kojima su zaštićena ljudska prava i slobode vezani za pojedinca i njegov privatni život ponekad se čini gotovo nemogućim provesti određene policijske poslove i prikupiti potrebna saznanja nužna za uspješno provođenje određenog postupka ili istraživanja. No, kako je Ustavom i zakonima propisano poštivanje temeljnih ljudskih prava i sloboda, isto tako su propisane i mogućnosti ograničavanja pojedinih prava u određenim situacijama. Tako se u čl. 16 Ustava RH navodi da se *slobode i prava mogu se ograničiti samo zakonom da bi se zaštitila sloboda i prava drugih ljudi te pravni poredak, javni moral i zdravlje*, te da *svako ograničenje slobode ili prava mora biti razmjerno naravi potrebe za ograničenjem u svakom pojedinom slučaju*. U ograničavanju tih prava i sloboda uvijek treba biti posebno obazriv s obzirom da se radi o temeljnim pravima na kojima se bazira sloboda življenja.

Isto tako kada se govori o ovlasti prikupljanja, procjene, pohrane, obrade i korištenja podataka može se reći da se podaci prikupljaju konstantno i teško je izdvojiti neku policijsku radnju koja se provodi, a da ista ne uključuje prikupljanje podataka. Kada bi se pokušalo pobliže objasniti prikupljanje podataka moglo bi se reći da se radi o postupku u kojem se prikupljaju određeni podaci i spoznaje radi ostvarivanja određenog cilja i svrhe. Podaci se prikupljaju da bi se mogli naknadno analizirati i evidentirati, da bi se iz njih mogle izvući neke spoznaje i smjernice na osnovu kojih bi se moglo uspješnije planirati buduće djelovanje. Tako prikupljeni podaci mogu ukazati na određene pozitivne i negativne primjere iz prakse, pomoći kod donošenja odluka, planiranja budućih aktivnosti i sl. S obzirom na cjelokupno postupanje prilikom primjene ovlasti prikupljanja, procjene, pohrane, obrade i korištenja podataka nužno se nameće sličnost između ove ovlasti i obavještajnog procesa. Prva sličnost između ova dva pojma vidljiva je već iz sastavnih dijelova koji su gotovi identični. Tako Pokaz[[16]](#footnote-16) navodi da postoji šest kategorija obavještajnog procesa i to: *planiranje i usmjeravanje, prikupljanje, obrada i korištenje, raščlamba i proizvodnja, stavljanje na raspolaganje i objedinjavanje i ocjena i povratna veza*. U obavještajnom procesu naglašava se važnost kroz koje sve postupke prolazi određeni podatak prije nego što postane iskoristiv u obavještajnom postupku. Za takav krajnji podatak ili završnu obavještajnu informaciju u engleskom jeziku se koristi izraz *intelligence*[[17]](#footnote-17), koji bi s obzirom da se radi o složenom pojmu u doslovnom prijevodu označavao znanje, sposobnost, inteligenciju. Sukladno tom znanju, do kojeg se dolazi poduzimanjem određenih radnji u obavještajnom procesu, mogu se planirati buduće aktivnosti i donositi strateške odluke. Također i prilikom primjene ovlasti prikupljanja, procjene, pohrane, obrade i korištenja podataka, početni podatak nakon prolaska kroz sve korake ove ovlasti postaje konkretno i iskoristivo saznanje za poduzimanje određenih postupanja i donošenja odluka.

1. **O PRIKUPLJANJU, PROCJENI, POHRANI, OBRADI I KORIŠTENJU PODATAKA**
	1. **Prikupljanje podataka**

Prikupljanje podataka prilično je širok pojam koji se može odnositi na bilo koji aspekt života ili bilo koje područje ljudskog djelovanja. Ljudi zaprimaju i prikupljaju podatke cijelo vrijeme, što svjesno, što nesvjesno i to je svakodnevna radnja bez koje se ne bi moglo zamisliti normalno funkcioniranje u okolini. Samo prikupljanje podataka je stalni proces u kojem bilo koji pojedinac u moru dostupnih podataka odabire onaj koji mu omogućava ispunjenje određenih potreba. U kolikoj mjeri se radi o stalnom procesu, u isto tolikoj mjeri se radi i o složenom procesu, budući da se od mnoštva dostupnih podataka treba izabrati baš onaj odgovarajući. Za ispravan odabir takvog odgovarajućeg podatka i njegovo daljnje korištenje potrebno je razviti određeni sustav kojim će se svi ti podaci kategorizirati i podijeliti, a što će olakšati taj odabir i omogućiti kvalitetniju uporabu takvih podataka.

Prikupljanje podataka kao početni dio policijske ovlasti podrazumijeva ispunjenje određenih zakonskih uvjeta za primjenu. Za primjenu ovlasti potreban je određeni stupanj sumnje, tako je za policijske službenike jako važno o kojoj razini sumnje se radi, te u kojem dijelu postupka se primjenjuje ova ovlast. Osnova sumnje je polazna točka za bilo koje policijsko postupanje, ona je linija razgraničenja kad policijski službenik ima pravo i dužnost primjene policijskih ovlasti kad je ona prisutna, odnosno zabranu primjene policijskih ovlasti kad osnova sumnje izostane. U skladu sa Pravilnikom o načinu postupanja policijskih službenika[[18]](#footnote-18)(u daljnjem tekstu PNPPS) policijski službenici podatke prikupljaju općenito, prigodno i usmjereno[[19]](#footnote-19). Policijski službenici mogu podatke prikupljati na razne načine, a najčešće je to neposrednim opažanjem, u kontaktu sa građanima, iz prijava, od drugih državnih tijela i sl.[[20]](#footnote-20). S obzirom na izvor iz kojeg je prikupljen ovisit će i kvaliteta tog podatka, te koliko će se taj podatak morati naknadno provjeravati.

Zbog širokog spektra i velike količine podataka koje policijski službenici svakodnevno zaprimaju, a samim time i prikupljaju, važna je sposobnost procjene i ocjenjivanja važnosti podataka koji se percipiraju, u što kraćem vremenu. Potrebno je iz velike količine podataka izdvojiti one podatke koji se mogu iskoristi odmah u konkretnom slučaju ili se mogu naknadno iskoristiti za neka buduća policijska postupanja. Kako bi se to postupanje olakšalo u ZPPO-u su navedene kategorije podataka koji se prikupljaju, te su u drugim propisima također navedeni podaci koji se trebaju prikupljati, kao i uvjeti koji se moraju ispuniti prije i tijekom prikupljanja i daljnjeg postupanja sa takvim podacima. Kao i kod primjene drugih ovlasti tako i kod prikupljanja podataka treba obratiti posebnu pozornost i prilagoditi postupanje prema posebno osjetljivim kategorijama osoba. U korak sa razvojem internetskih tehnologija i raznih javnih mreža za komuniciranje pojavljuju se i kriminalne radnje na takvim mrežama, te u skladu s tim moraju reagirati i policijske službe. Kako je uvijek preventivno djelovanje bolje od represivnog, naravno kad postoji mogućnost za preventivu, za praćenje kriminalnih radnji neophodna je nazočnost policijskih službenika na takvim javnim mrežama u cilju prikupljanja korisnih saznanja. Da bi se prikupila takva korisna saznanja mora se djelovati prikriveno, a što je propisano u čl. 39 st. 5 PNPPS-a. Propisanost zakonom za provođenje ovakvih radnji nužna je kako bi se prikupljena korisna saznanja mogla kasnije koristiti u eventualnom kaznenom ili prekršajnom postupku.

Treba istaknuti i kompleksnost ove cjelokupne ovlasti, gdje nakon prikupljanja podataka slijedi procjena istih, kada se provjeravaju prikupljeni podaci i utvrđuje jesu li isti operativno korisni i iskoristivi za daljnje policijsko postupanje. Kod ovog dijela ovlasti tj. prilikom prikupljanja podataka koje se uglavnom odvija na terenu ili u izravnoj interakciji sa građanima potrebno je i razvijanje komunikacijskih i već ranije navedenih percepcijskih sposobnosti kod policijskih službenika koji prikupljaju podatke. Sve to potrebno je izvesti uz poštivanje ljudskog dostojanstva i etičkih načela i uz ostvarivanje pozitivne komunikacijske veze sa građanima kako bi se u skladu sa zakonskim propisima prikupljeni podaci mogli uporabiti na propisan i koristan način.

* 1. **Procjena podataka**

Procjena podataka kao jedan od sastavnih dijelova naslovne ovlasti sastoji se od procjene pouzdanosti izvora i procjene same vjerodostojnosti podataka. U ZPPO-u u čl. 24 st. 1 navodi se da *policija vodi zbirke podataka neophodne za provedbu ovog Zakona,* te da je *prije unošenja podataka u zbirku, policijski službenik dužan procijeniti pouzdanost izvora i vjerodostojnost podatka*. Ova procjena preuzeta je iz Europolovog modela procjene pouzdanosti izvora i vjerodostojnosti podataka i propisana je Zakonom o potvrđivanju sporazuma o operativnoj i strateškoj suradnji između Republike Hrvatske i Europolovog policijskog ureda[[21]](#footnote-21) u čl. 10 st. 1 i 2.

Procjena se mora obaviti prije unosa podataka u zbirke, te za to postoje kodovi za procjenu pouzdanosti izvora podataka i za procjenu vjerodostojnosti podataka (vidi tablicu 1 i 2).

Tablica 1. Kodovi za procjenu pouzdanosti izvora podatka:

|  |  |  |
| --- | --- | --- |
| KOD | ZNAČENJE | OPIS KODA |
| A | Pouzdan izvor | Ne postoji sumnja u pouzdanost, autentičnost i kompetentnost izvora ili je izvor u prošlosti bio pouzdan u svim slučajevima. |
| B | Najčešće pouzdan izvor | Izvor čije su se informacije, u prošlosti, pokazale točne u većini slučajeva. |
| C | Najčešće nepouzdan izvor | Izvor čije su se informacije, u prošlosti, pokazale netočne u većini slučajeva. |
| X | Neodređen izvor | Ne može se odrediti pouzdanost izvora ili postoji sumnja u pouzdanost, autentičnost i kompetentnost izvora. |

Tablica 2. Kodovi za procjenu vjerodostojnosti podatka:

|  |  |  |
| --- | --- | --- |
| KOD | ZNAČENJE | OPIS KODA |
| 1 | Istinita | Policijskom službeniku je sa sigurnošću poznato da je podatak (informacija) istinita.Osobno poznato policijskom službeniku. |
| 2 | Vjerojatno istinita | Podatak (informacija) je osobno poznat izvoru, ali nije poznat policijskom službeniku. |
| 3 | Moguće istinita | Podatak (informacija) nije poznat osobno izvoru, ali je potkrepljenja sa već zaprimljenim podacima (informacijama). |
| 4 | Neodređena | Podatak (informacija) nije poznat osobno izvoru te se ne može potkrijepiti sa već zaprimljenim podacima (informacijama). |

Kombiniranjem ova dva koda kod označavanja podataka dolazi se do stupnja provjerenosti tj. koliki je stupanj pouzdanosti izvora i vjerodostojnosti podatka, te je li neki podatak potvrđen, nepotvrđen ili nesiguran. Uz utvrđivanje pouzdanosti izvora i vjerodostojnosti podataka važno je utvrditi i tko je ovlašten za rukovanje navedenim podacima, te kome se isti mogu dostaviti. Rukovanje podacima također je uređeno kodovima kojima se ograničava raspolaganje tim podacima (vidi tablicu 3).

Tablica 3. Kodovi za rukovanje podacima:

|  |  |
| --- | --- |
| KOD | OPIS KODA |
| H0 | Ovu informaciju mogu dostaviti ili koristiti samo tijela koja se bave provedbomZakona i samo u svrhu sprječavanja i borbe protiv organiziranog kriminaliteta. |
| H1 | Za korištenje ove informacije u svrhu dokazivanja u sudskim postupcima nužno jeunaprijed konzultirati onoga koji je pribavio informaciju. |
| H2 | Prije korištenja ili daljnjeg prosljeđivanja ove informacije potrebno je konzultiratipružatelja ove informacije. |
| H3 | Svrha prosljeđivanja informacije (opisati svojim riječima). Dodatna ograničenja(opisati svojim riječima). |

Ovi kodovi olakšavaju postupanje sa podacima prilikom procjene istih, svrstavanjem tih podataka u određena područja i definiranjem daljnjeg postupanja sa podacima. Procjena podataka važna je kod svakog konkretnog slučaja, a povezano s time i sa kasnijom analitičkom obradom i uporabom tih podataka u drugim postupcima. Procjena nam pomaže kod odabira koji će se podaci prikupljati, kada i u kojim slučajevima, od koga će se podaci prikupljati, te sama vrsta i kvaliteta prikupljenih podataka. Kada govorimo o procjeni podataka moramo navesti da je i u obavještajnom procesu procjena podataka od velikog značaja i jedan od neizostavnih dijelova tog procesa. Prema Brincki i Raguž *obavještajni proces možemo definirati kao niz operativnih aktivnosti ili postupaka koji vode do najboljeg mogućeg zaključka koji se može izvesti na temelju raspoloživih podataka/informacija[[22]](#footnote-22)*.

Za obavljanje procjene podataka točno su opisani načini obavljanja određenih radnji, ali mora se istaknuti i značenje iskustva i samog praktičnog dijela procjene podataka koji ovisi o obučenosti i iskustvu policijskog službenika. Svakodnevno se policijski službenici sreću sa mnoštvom podataka i u većini slučajeva je prilikom prikupljanja ili zaprimanja takvih podatka najvažnije iste prepoznati i procijeniti kao operativno zanimljive, te ih u što kraćem roku proslijediti drugim nadležnim tijelima i korisnicima, koji će te podatke moći kvalitetnije iskoristiti i obraditi. To podrazumijeva da se neće odmah pristupiti obradi zaprimljenih podataka, već da će se isti proslijediti drugom nadležnom tijelu ili službi koja će s obzirom na svoju specijaliziranost pristupiti obradi takvih podataka. Tako Pokaz opisuje da *tijekom obrade podataka relevantna informacija može biti izravno dostavljena zainteresiranom korisniku, bez prethodnog podvrgavanja procesu „raščlambe i proizvodnje“, koji podrazumijeva uzimanje u obzir i informacija pribavljenih posredstvom drugih izvora prikupljanja, a sve u cilju pravodobnog stavljanja na raspolaganje nadležnom ili zainteresiranom korisniku*.[[23]](#footnote-23)

Za dobru procjenu podataka potreban je širok spektar znanja iz više područja djelovanja, te kvalitetna komunikacija između različitih službi i tijela. Također treba istaknuti i dostupna tehnička sredstva i radnu okolinu koja olakšava postupke procjene i omogućava veću kvalitetu i kvantitetu procjene podataka u što kraćem vremenu.

* 1. **Pohrana podataka**

Logično je da se prije pohrane podataka u bilo koju ozbiljnu zbirku podataka moraju provesti određeni postupci kako bi se moglo odrediti o kakvim podacima se radi i u koju zbirku podataka će se isti spremiti. Dužnost provjere podataka propisana je u ZPPO-u i povjerena je policijskom službeniku koji je zadužen za procjenu i obradu, kako bi podatak koji je unio u zbirku bio pravovaljan i kako bi mogao biti kasnije korišten. Sama pohrana podataka provodi se s ciljem i na način da se ti spremljeni podaci naknadno mogu učinkovito koristiti. Tako u čl. 46 PNPPS stoji da se p*odaci pohranjuju u pisanom ili digitalnom obliku,* te da se *pohranjuju na način i u obliku koji osigurava njihovu trajnost i zaštitu od neovlaštenog pristupa*. Za spremanje, obradu i korištenje podataka ustrojavaju se zbirke podataka i informatički sustavi koji omogućavaju rad sa tim podacima. Osim što omogućavaju rad takvi sustavi kreirani su kako bi podatke zaštitili od neovlaštenog korištenja, te uništenja ili oštećenja podataka i zbirki. Zaštita pohranjenih podataka u takvim zbirkama i sustavima je i zakonski propisana te je u čl. 18 st. 1 ZZOP-u navedeno da *osobni podaci u zbirkama moraju biti odgovarajuće zaštićeni od slučajne ili namjerne zlouporabe, uništenja, gubitka, neovlaštenih pristupa ili dostupa*. Ovdje se uočavaju pojmovi namjerna ili slučajna zlouporaba, oštećenje ili uništenje koje upućuju i na same izvore ugroza po podatke u zbirkama. Prema tome kod zaštite takvih podataka treba obratiti pozornost da sustavi imaju zadovoljavajuću zaštitu od vanjskih ugroza koje se u većini slučajeva mogu povezati sa namjerom, dok se kod unutarnjih ugroza može raditi i o slučajnosti i namjeri. Za takve unutarnje ugroze uz davanje pojedinačnih ovlaštenja za rad i provođenja nadzora uvijek trebaju postojati i sustavi samozaštite samih zbirki, te osigurane kopije (tzv. backup) podataka.

Klasifikacija podataka važna je za dokumente i podatke sa kojima postupaju policijski službenici iz razloga što su ti podaci često tajni, osobne prirode ili općenito ne bi trebali biti dostupni neovlaštenim osobama ili široj javnosti. Tako je i kod pohrane važna klasifikacija podataka kako bi se znalo kako će se ti podaci pohranjivati, kome će sve biti dostupni i do kojeg stupnja, te koje mjere zaštite je potrebno poduzeti. Klasifikacija podataka se javlja i kod obrade i korištenja podataka, ali već kod pohrane, kada podaci ulaze u sustav, mora se odrediti klasifikacijska razina kako bi se moglo s njima ispravno i prikladno postupati. Klasifikacijom se određuje stupanj tajnosti podataka, kako će se označavati takvi podaci, te postupanje sa takvim podacima, a što je za policijsku službu uređeno Pravilnikom o tajnosti službenih podataka (u daljnjem tekstu PTSP)[[24]](#footnote-24) gdje su u čl. 1 sadržane glavne odrednice.

Kao što je već ranije navedeno postoje podaci koji mogu biti dostupni neovlaštenim osobama i široj javnosti, te podaci koji mogu biti dostupni samo ovlaštenim osobama. Prema PTSP-u svi službeni podaci dijele se na *službeno objavljive i službeno neobjavljive[[25]](#footnote-25)*. Podaci se prema PTSP-u mogu klasificirati stupnjem tajnosti *VRLO TAJNO, TAJNO, POVJERLJIVO I OGRANIČENO[[26]](#footnote-26)*. Označavanje podataka stupnjevima tajnosti *VRLO TAJNO, TAJNO I POVJERLJIVO* moguće je isključivo na temelju pisanog obrazloženja, dok za označavanje oznakom tajnosti *OGRANIČENO* nije potrebno pisano obrazloženje[[27]](#footnote-27). Što se tiče spremanja klasificiranih podataka to je propisano u čl. 13 PTSP-a. Uz klasificirane postoje još i neklasificirani podaci, a to bi bili svi službeni podaci koji nisu klasificirani nekom oznakom tajnosti.

Zbirka je prema čl. 2 st. 1 t. 17 ZPPO-u *sustav obrađenih i pohranjenih podataka*. S obzirom na osjetljivost podataka koji se unose u policijske zbirke, pogotovo što se uglavnom radi o osobnim podacima, pohrana podataka i vođenje zbirki podataka je prilično detaljno uređeno s više pravnih propisa, a što bi trebalo olakšati postupanje sa podacima. Tako u čl. 24 st. 2 ZPPO-a stoji da se *osobni podaci pohranjeni u zbirke mogu koristiti samo u svrhu zbog koje je zbirka ustrojena, a u drugu svrhu samo ako je to propisano posebnim zakonom*. Zbirke trebaju sadržavati sve relevantne podatke vezane uz podatke koji se nalaze u zbirci, tko vodi tu zbirku, zakonsku utemeljenost, kao i sve druge potrebne podatke. Važno je izdvojiti da su podaci u zbirkama strukturirani što omogućava lakši pregled i unos, te općenito lakši rad sa zbirkama. Za detaljni opis kako bi trebala izgledati zbirka podataka i koji su njeni sastavni dijelovi opisano je u čl. 14 st. 1 t.1-11 ZZOP-a. Iz navedenih točki mogu se izvući smjernice za izradu zbirki podataka i njihovo općenito funkcioniranje, te je dana mogućnost uređenja drugih važnih detalja nekim drugim propisima ovisno o tijelu koje ustrojava zbirku. Neke od zbirki koje vodi MUP RH navedene su u čl. 2 Pravilnika o ustrojstvu i načinu vođenja zbirki s automatskom obradom podataka o utvrđivanju istovjetnosti osumnjičenika[[28]](#footnote-28)).

Pohrana podataka prilično je opsežna djelatnost i zahtijeva posebnu pozornost s obzirom da je većina ljudi posebno osjetljiva na bilo kakvo korištenje njihovih osobnih podataka. Danas gotovo da nema tvrtke, privatnog ili državnog tijela od koje se traži neka usluga da se ne traže barem osnovni osobni podaci kako bi se uopće moglo ostvariti bilo koje pravo. Svi ti prikupljeni podaci spremaju se u određene zbirke koje su na raspolaganju određenom broju ljudi. Sustavi zaštite tih podataka često nisu zadovoljavajući, te podaci postaju dostupni širem spektru ljudi, tvrtki ili ustanova. Što se tiče državnih tijela, u ovom slučaju kod policijskih tijela, nužna je velika doza ozbiljnosti prilikom baratanja sa osobnim podacima. Zaključno bi se moglo reći o pohrani podataka sa kojima postupaju policijski službenici da je važno paziti da se točni podaci unesu u sustav, sa opravdanim razlogom, te da se pazi na poštivanje rokova u kojima će se ti podaci zadržati u sustavu i na sigurnost pohranjenih podataka.

* 1. **Obrada podataka**

Članak 47 PNPPS navodi se da *obradu podataka koji se unose u zbirke Ministarstva obavljaju policijski službenici*. Kao i kod svake druge službene radnje policijski službenici prilikom obrade podataka moraju odgovorno i u skladu sa zakonom postupati s tim podacima. Za unos i obradu podataka u zbirke Ministarstva policijski službenici kao prvo trebaju biti ovlašteni za svaku pojedinačnu zbirku, a također bi zbog složenosti zbirki trebali biti i posebno obučeni za korištenje pojedinačnih zbirki. Obrada podataka obuhvaća provjeru i analizu prikupljenih podataka, kako bi se u svakom trenutku moglo određeni podatak, koji je već unesen u službene zbirke, dodatno provjeriti i isti ispraviti, izbrisati ili ako je potvrđen ostaviti istim. Treba naglasiti da obrada podataka počinje već kod samog prikupljanja budući da se već tada treba znati koji podaci će se prikupljati, s kojom svrhom i za što će kasnije biti uporabljeni tj. u koju zbirku će biti uneseni. Također je od vitalnog značaja da se prilikom obrade određenog podatka u svakom trenutku zna o kakvom podatku se radi, što omogućava procjena, koja je svrha obrade, koji su već koraci poduzeti i koji su daljnji koraci tj. u kojem dijelu obrade se nalazi, te koje mjere zaštite su poduzete.

Uz obradu podataka često ide prefiks analitička obrada koja je u PNPPS-u u čl. 38.H st. 1 definirana kao *sinteza prikupljanja, pregledavanja i analiziranja podataka i saznanja te daje uvid u njihov međusobni odnos, značaj i relevantnost s ciljem donošenja odluke*. Obrada bi prema tome predstavljala detaljnu analizu svih prikupljenih podataka koji se nalaze u službenim zbirkama i omogućila bi donošenje određenih odluka i pomogla u planiranju budućih aktivnosti. Planiranje nije navedeno kao jedan od dijelova ove ovlasti, ali je neizostavan dio bilo kojeg policijskog postupanja pa tako i naslovne ovlasti. S obzirom da tijekom obrade prikupljeni podaci prolaze detaljnu analizu to podrazumijeva da se nakon te analize mogu donijeti određeni zaključci na osnovu kojih bi se mogao olakšati sami proces prikupljanja, procjene, pohrane, obrade i korištenja podataka i na osnovu kojih bi se određena postupanja mogla prilagoditi konkretnim situacijama. Isto tako Pokaz koristi termin *izvjesnice* za koje navodi da se njima *nastoji predvidjeti ono što je nepoznato, a temelje se na analizi poznatih činjenica i na korištenju „tehnika“ kao što su prepoznavanje oblika, deduktivno zaključivanje, statistika, vjerojatnost i dr*. Termin *izvjesnice[[29]](#footnote-29)* Pokaz opisuje kao krajnji proizvod analitičke (obavještajne) obrade, na osnovu kojeg se dobiva cjelokupna slika o konkretnom slučaju i na osnovu kojeg se mogu donijeti konkretni zaključci i planovi za daljnje aktivnosti. Značenje kvalitetne i provjerene informacije u pravom trenutku prilikom određenog policijskog postupanja u većini slučajeva određuje daljnje postupanje i omogućava uspješno okončanje konkretnog postupka.

Kao što je već ranije navedeno da se prilikom primjene ovlasti prikupljanja, procjene, pohrane, obrade i korištenja podataka barata sa velikom količinom podataka, zbog toga može doći do pogreški prilikom unosa podataka u evidencije. Takve pogreške mogu nastati zbog ljudskog faktora ili zbog pogreške na tehničkim pomagalima koja se koriste prilikom unosa podataka. S obzirom na pravo pristupa informacijama od strane osoba čiji podaci se obrađuju, propisano ZZOP-a, isti imaju pravo zatražiti pristup, brisanje ili ispravak podataka koji se obrađuju u Informacijskom sustavu MUP-a RH[[30]](#footnote-30). Također je i slučaju da voditelj zbirke sam uoči netočnost podataka potrebno iste ispraviti[[31]](#footnote-31). Uporaba modernih tehničkih pomagala i uvođenje određenih automatiziranih postupaka je neophodna kod unosa takvih količina podataka. Unatoč uporabi tehničkih pomagala koja omogućavaju unos velike količine podataka u kratkom roku i prema zadanim kriterijima, i dalje je ljudski faktor najvažniji u tom postupku s obzirom da čovjek određuje te kriterije i provjerava te podatke.

Za obradu podataka može se reći da je to na neki način završna faza postupanja sa podacima tj. obradom podataka završava proces kojim se početni prikupljeni podatak oblikuje u gotovi proizvod, pouzdan i provjeren za daljnje korištenje. Iako će se ti podaci nadograđivati ili čak ponekad i ispravljati, za iste se smatra da su provjereni u dovoljnoj mjeri da se na njima mogu bazirati konkretna postupanja i donositi konkretne odluke. Zbog svega toga treba naglasiti potrebu za odgovornim postupanjem s takvim podacima kako bi se osigurao zadovoljavajući stupanj pouzdanosti i pogreške smanjile na minimum.

* 1. **Korištenje podataka**

Korištenje podataka podrazumijeva uporabu podataka koji su već prošli određene postupke provjere i kao takvi se smatraju relevantnim za daljnje korištenje. U čl. 48 PNPPS-a stoji da se *pod korištenjem podataka podrazumijeva uvid u podatke koji se vode u zbirkama*. Svi postupci u vezi prikupljanja, procjene, pohrane i obrade podataka su usmjereni prema jednom cilju, a to je uspješno korištenje tih podataka. Glavna smjernica kod pohrane podataka je ta da se ti podaci spreme na način kako bi se ubuduće mogli koristiti na što lakši i prikladniji način. Za uspješno korištenje podataka iz zbirki Ministarstva mora se znati o kojoj kategoriji podataka se radi, stupnju pouzdanosti i tajnosti, mogućnosti korištenja u daljnjem postupanju, kao i drugim okolnostima s obzirom na konkretni slučaj. Ukoliko se određeni podatak korisno uporabi u nekom konkretnom slučaju to podrazumijeva da su svi raniji postupci u vezi tog podatka pravilno i kvalitetno odrađeni i to daje smisao cjelokupnom postupanju. Iako su svi ti podaci koji se koriste već obrađeni i prošli provjere uvijek postoji mogućnost da se dodatno provjere i istraže, te ukoliko se ukažu neka nova saznanja da se nadopune ili izmjene.

S obzirom da kod korištenja bilo kojeg proizvoda, a u ovom slučaju je to podatak tj. podaci iz zbirki, za svakoga tko je taj proizvod stvorio važna je povratna informacija. Isto tako je i za korištenje podataka iz zbirki važno da svaki pojedinačni korisnik da povratnu informaciju o kvaliteti, dostupnosti i uporabljivosti korištenih podataka. Budući da su u policijskom sustavu policijski službenici koji prikupljaju, procjenjuju, pohranjuju, obrađuju i koriste podatke, često u stalnom međusobnom kontaktu, važno je i razvijanje što bolje međusobne komunikacije. Povratna informacija ovisi o svakom pojedinačnom korisniku i njegovoj volji za davanje te informacije, ali i o cjelokupnom sustavu da omogući davanje povratne informacije svakom pojedinačnom korisniku, te korištenje te informacije za poboljšanje rada sustava.

Moderni razvoj naprednih tehnologija za razmjenu i korištenje podataka, poput interneta, doveo je do povećane i olakšane razmjene, korištenja i skladištenja podataka, ali je s ovim razvojem došlo i do razvoja novih kriminalnih ili drugih sličnih radnji koje su od interesa za policiju, pogotovo na međunarodnoj razini[[32]](#footnote-32). Zbog toga je nužno usavršavanje sustava zaštite, zatim upoznavanje sa funkcioniranjem novih tehnologija, kao i načinima pribavljanja i korištenja takvih podataka, te zakonskim reguliranjem i upoznavanjem sa tim propisima od strane policijskih službenika koji se bave takvim tehnologijama i podacima u vezi istih[[33]](#footnote-33). Sama informatička sigurnost i korištenje podataka novim oblicima komuniciranja je prilično kompleksan problem i izazov pred državnim sigurnosnim tijelima koji zahtijeva puno više prostora i analiziranja, dok su u ovom radu navedene samo neke osnovne značajke informatičke sigurnosti i informatičkih oblika komuniciranja. Neki od tih glavnih pojmova koje možemo izdvojiti su informatička sigurnost uređaja i komunikacijskih kanala (internet, intranet i sl.), zaštitni mehanizmi, točna određenost koji podaci i na koji način se mogu koristiti i razmjenjivati, uređen odnos između korisnika (potrošača) i pružatelja (davatelja)- usluga/podataka, te uloga policije i drugih državnih sigurnosnih tijela unutar tih odnosa i komunikacija[[34]](#footnote-34).

Također uz razvoj informatičkih znanosti i komunikacija, za sigurnosne službe u današnje vrijeme sve veći problem predstavlja globalni terorizam i druge sigurnosne prijetnje. Borba protiv terorizma zahtijeva posebne mjere i dodatna ograničenja ljudskih prava i sloboda, te privatnosti, što dovodi do raznih prijepora u određivanju takvih mjera. Vezano za korištenje podataka, javlja se potreba za prikupljanjem i korištenjem što većeg opsega podataka i time se narušava privatnost ljudi. To dovodi do vaganja između potrebe za sigurnošću, gdje dolazi do pojačanog praćenja i nadzora građanstva radi otkrivanja terorističkih prijetnji, a nasuprot tome je potreba za poštivanja ljudskih prava i privatnosti, koja se navedenim pojačanim mjerama umanjuju. Sve ove sigurnosne prijetnje u uskoj su vezi sa participiranjem RH u određenim međunarodnim savezima (EU, uskoro Schengen, NATO i sl.), te je velik broj sigurnosnih prijetnji podignut sa nacionalne na međunarodnu razinu. Moderne Internet tehnologije i terorizam su u uskoj vezi, te trenutno traje oštra prepirka između IT tvrtki (APPLE, FACEBOOK, GOOGLE i dr.) i tijela vlasti (SAD-FBI) u vezi prava na pristup podacima iz aplikacija koje te tvrtke razvijaju za masovno korištenje[[35]](#footnote-35). Ova rasprava se vodi iz razloga što su podaci iz navedenih aplikacija zaštićeni i ne može im se pristupiti, te se pripadnici terorističkih i drugih skupina mogu istima koristiti bez bojazni od toga da će ti podaci biti razotkriveni. Nasuprot tome postoji i bojazan od toga ako se tijelima vlasti omogući pristup svim tim podacima da može doći do narušavanja privatnosti stalnim praćenjem i zlouporabe podataka. Iz navedenoga je vidljivo da je kod korištenja i pristupa podacima prisutna stalna potreba za uređenjem zakonskih odnosa u vezi korištenja podataka na državnoj i međunarodnoj razini. Uz zakonske odnose potreban je i stalni rad na uređenju komunikacijskih odnosa, te načina korištenja i razmjene podataka.

1. **ZAKLJUČAK**

Kako se pokušalo opisati u ovom radu, prikupljanje podataka, te njihovo korištenje u razne policijske i kriminalističke svrhe je jako složen zadatak koji traži poznavanje pravnih, etičkih, dedukcijskih, kriminalističkih i drugih načela. Stoga se može reći da je prikupljanje podataka samo početna faza u pribavljanju određenih informacija uz primjenu stečenih znanja i iskustava, nakon čega se te informacije dalje obrađuju, pohranjuju i koriste kako bi se iz njih izvukla maksimalna korist. Svaki od dijelova ove složene policijske ovlasti zahtijeva uporabu specifičnih postupaka i metoda i svaki dio bi prema svojoj složenosti mogao biti zasebna ovlast. Svako policijsko i kriminalističko istraživanje temelji se na prikupljenim saznanjima i zbog toga ovu ovlast možemo izdvojiti kao temelj za bilo koju vrstu policijskog postupanja. O kvaliteti i kvantiteti prikupljenih i obrađenih podataka i informacija ovisi svako daljnje postupanje.

U više navrata je u ovom radu uzeta usporedba ovlasti prikupljanja, procjene, pohrane, obrade i korištenja podataka sa obavještajnim procesom. Cilj oba ova procesa je neobrađeni podatak dovesti kroz određene postupke do gotovog proizvoda tj. kvalitetne i provjerene informacije koja će olakšati policijsko postupanje. Riječ *intelligence* najbolje odražava značenje ovih procesa gdje izraz znanje opisuje sve postupke i rezultate obrade određenog podatka, od početne do završne faze postupanja. To znanje omogućava novi uvid u određenu situaciju i značajno može pomoći u daljnjem postupanju, te donošenju strateških odluka za buduće aktivnosti. Prema tome i predmetna ovlast je tu kako bi se od početnog neobrađenog podatka došlo do novih spoznaja koje će se moći uspješno koristiti.

Za što uspješniju primjenu svake policijske ovlasti, pa tako i ove, preporučljivo je da policijski službenik što bolje poznaje sve zakonske i praktične mogućnosti. Potrebno je što bolje poznavati ljudske slobode i prava, te kako i do koje mjere se ta prava u određenim situacijama mogu ograničiti. Kod svake primjene policijskih ovlasti potrebno je da policijski službenici postupaju savjesno, odgovorno i u skladu sa zakonom. Treba napomenuti da se s obzirom na širinu područja u kojima se primjenjuju policijske ovlasti i zbog velike količine propisa kojima se uređuju slobode i prava građana, te propisa kojima se uređuje samo postupanje policijskih službenika nameće kao potreba podjela poslova i specijalizacija. Kod podjele poslova treba obratiti pozornost na sve aspekte koji mogu utjecati na uspješnost obavljanja policijskih poslova i primjenu ovlasti. To podrazumijeva kombinaciju određenog stupnja i vrstu obrazovanja, ali i dovoljnu količinu stečenog iskustva kroz praktičan rad za obavljanje pojedinih zadaća. S obzirom na moderne trendove gdje dolazi do masovne uporabe i razmjene svih vrsta podataka koji se koriste u svim područjima ljudskog djelovanja, savjesna i propisna primjena ovlasti dolazi još više do izražaja. Stoga je nužno da se prilikom primjene ove ovlasti, ali i drugih ovlasti, poduzmu sve moguće mjere kako bi se podaci koji se prikupljaju, procjenjuju, pohranjuju, obrađuju i koriste što točnije utvrdili i da se poduzmu što bolje mjere zaštite tih podataka.

1. **LITERATURA**
2. Agencija za zaštitu osobnih podataka, (<http://azop.hr/>), 28.06.2016.g.,
3. Boban, M. (2012): Pravo na privatnosti i pravo na pristup informacijama u suvremenom informacijskom društvu, Zbornik radova Pravnog fakulteta u Splitu, god. 49, 3/2012, str. 575-598,
4. Brincka, Raguž (2010): Procjena kao stadij obavještajnog procesa, Polic. Sigur. (Zagreb), godina 19. (2010), broj 1, str. 40-49.,
5. [Direktiva 95/46/EZ Europskog parlamenta i Vijeća](http://www.azop.hr/images/dokumenti/168/direktiva_9546ez.doc)- Direktiva o zaštiti pojedinca u vezi s obradom osobnih podataka i o slobodnom protoku takvih podataka, (<http://azop.hr/zakonodavni-okvir/zakonodavstvo/medunarodno-zakonodavstvo>), 28.06.2016.g.,
6. [Direktiva 2002/58/EZ Europskog parlamenta i Vijeća](http://www.azop.hr/images/dokumenti/168/direktiva_200258ez_%282%29.doc) - Direktiva o obradi osobnih podataka i zaštiti privatnosti na području elektroničkih komunikacija, (<http://azop.hr/zakonodavni-okvir/zakonodavstvo/medunarodno-zakonodavstvo>) , 28.06.2016.g.,
7. Europska konvencija za zaštitu ljudskih prava i temeljnih sloboda Narodne novine MU 18/97, 6/99, 14/02, 13/03, 9/05, 1/06, 2/10 – pročišćeni tekst, ([http://www.zakon.hr/z/364/(Europska)-Konvencija-za-za%C5%A1titu-ljudskih-prava-i-temeljnih-sloboda)](http://www.zakon.hr/z/364/%28Europska%29-Konvencija-za-za%C5%A1titu-ljudskih-prava-i-temeljnih-sloboda%29), 28.06.2016.g.,
8. Ministarstvo unutarnjih poslova Republike Hrvatske – Zaštita osobnih podataka, (<http://www.mup.hr/136206.aspx>), 28.06.2016.g.,
9. Mršić, Ž. (2011): Osnove sumnje – izvorište policijskih ovlasti, Hrvatska pravna revija br. 4/11. Inženjerski biro 2011., SSSN 1332-8670,
10. Opća deklaracija Ujedinjenih naroda o ljudskim pravima, (<http://narodne-novine.nn.hr/clanci/medunarodni/2009_11_12_143.html>), 28.06.2016.g.,
11. Pavliček, J. (2013): Kriminalistički intervju. Zagreb: Kriminalistička biblioteka,
12. Pokaz, I.: Obavještajni proces, (<http://www.uhms.hr/datastore/konferencija/ivan_pokaz_web/ivan_pokaz-obavjestajni_proces.pdf>), 28.06.2016.g.,
13. Pravilnik o načinu postupanja policijskih službenika, Narodne novine br. 76/09, 76/15 – urednički pročišćeni tekst, (<http://www.propisi.hr/print.php?id=2160>), 28.06.2016.g.,
14. Pravilnik o tajnosti službenih podataka Ministarstva unutarnjih poslova, Narodne novine br. 107/12, (<http://narodne-novine.nn.hr/clanci/sluzbeni/2012_09_107_2354.html>), 28.06.2016.g.,
15. Pravilnik o ustrojstvu i načinu vođenja zbirki s automatskom obradom podataka o utvrđivanju istovjetnosti osumnjičenika, Narodne novine br. 157/09, (<http://narodne-novine.nn.hr/clanci/sluzbeni/2009_12_157_3934.html>), 28.06.2016.g.,
16. Slobodna Dalmacija: Je li privatnost korisnika važnija od borbe protiv terorizma, (<http://www.slobodnadalmacija.hr/novosti/svijet/clanak/id/302896/je-li-privatnost-korisnika-vaznija-od-borbe-protiv-terorizma>), 28.06.2016.g.,
17. Ustav Republike Hrvatske, Narodne novine br. 56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 05/14 – pročišćeni tekst, (<http://www.zakon.hr/z/94/Ustav-Republike-Hrvatske>), 28.06.2016.g.,
18. **Zakon o informacijskoj sigurnosti**Narodne novine br. 79/07, (<http://www.zakon.hr/z/218/Zakon-o-informacijskoj-sigurnosti>), 28.06.2016.g.,
19. Zakon o policiji, Narodne novine br. 34/11, 130/12, 89/14, 151/14, 33/15, (<http://www.zakon.hr/z/282/Zakon-o-policiji>), 28.06.2016.g.,
20. Zakon o policijskim poslovima i ovlastima, Narodne novine br. 76/09, 92/14., (<http://www.zakon.hr/z/173/Zakon-o-policijskim-poslovima-i-ovlastima>), 28.06.2016.g.,
21. Zakon o potvrđivanju Sporazuma o operativnoj i strateškoj suradnji između Republike Hrvatske i Europskog policijskog ureda -NN-MU 007/2006,

([http://hidra.srce.hr/arhiva/263/33322/www.nn.hr/clanci/medjunarodni/2006/094.htm.)28.06.2016.g](http://hidra.srce.hr/arhiva/263/33322/www.nn.hr/clanci/medjunarodni/2006/094.htm.%2928.06.2016.g).,

1. Zakon o tajnosti podataka, Narodne novine br. 79/07, 86/12, (<http://www.zakon.hr/z/217/Zakon-o-tajnosti-podataka>), 28.06.2016.g.,
2. Zakon o zaštiti osobnih podataka, Narodne novine br. 103/03, 118/06, 41/08, 130/11, 106/12, (<http://www.zakon.hr/z/220/Zakon-o-za%C5%A1titi-osobnih-podataka>), 28.06.2016.g.
1. Rad nastao u koautorstvu studenta i mentora na Visokoj policijskoj školi, a riječ je o sažetom Završnom radu obranjenom 2016. godine. [↑](#footnote-ref-1)
2. NN 76/09., 92/14. [↑](#footnote-ref-2)
3. NN 79/07., 86/12. [↑](#footnote-ref-3)
4. Direktiva 95/46/EZ; [↑](#footnote-ref-4)
5. Narodne novine 106/12. [↑](#footnote-ref-5)
6. http://azop.hr/prava-ispitanika/detaljnije/pravo-na-zastitu-osobnih-podataka [↑](#footnote-ref-6)
7. http://narodne-novine.nn.hr/clanci/medunarodni/2009\_11\_12\_143.html [↑](#footnote-ref-7)
8. NN MU 18/97, 6/99, 14/02, 13/03, 9/05, 1/06, 2/10 – pročišćeni tekst. [↑](#footnote-ref-8)
9. čl. 14 Ustava RH; [↑](#footnote-ref-9)
10. NN56/90, 135/97, 8/98, 113/00, 124/00, 28/01, 41/01, 55/01, 76/10, 85/10, 05/14 – pročišćeni tekst. [↑](#footnote-ref-10)
11. NN 34/11, 130/12, 89/14, 151/14, 33/15 – pročišćeni tekst. [↑](#footnote-ref-11)
12. čl. 2 st. 1 i čl. 8 ZIS-a - Narodne novine 79/07. [↑](#footnote-ref-12)
13. čl. 14 ZIS; [↑](#footnote-ref-13)
14. čl. 17 ZIS; [↑](#footnote-ref-14)
15. čl. 20 ZIS; [↑](#footnote-ref-15)
16. http://www.uhms.hr/datastore/konferencija/ivan\_pokaz\_web/ivan\_pokaz-obavjestajni\_proces.pdf [↑](#footnote-ref-16)
17. u engleskom jeziku kada se radi o obavještajnoj terminologiji *intelligence* može značiti i aktivnost ili djelovanje koje rezultira obavještajnim proizvodom, ali i organizaciju ili sustav koji te i takve aktivnosti provodi - http://www.uhms.hr/datastore/konferencija/ivan\_pokaz\_web/ivan\_pokaz-obavjestajni\_proces.pdf [↑](#footnote-ref-17)
18. Narodne novine 76/09, 89/10 i 76/15 – pročišćeni tekst. [↑](#footnote-ref-18)
19. čl. 39 PNPPS; [↑](#footnote-ref-19)
20. čl. 40 PNPPS; [↑](#footnote-ref-20)
21. NN-MU 007/2006, (http://hidra.srce.hr/arhiva/263/33322/www.nn.hr/clanci/medjunarodni/2006/094.htm.) [↑](#footnote-ref-21)
22. Brincka, Raguž: Procjena kao stadij obavještajnog procesa, Polic. Sigur. (Zagreb), 1/10 str. 40-49 [↑](#footnote-ref-22)
23. http://www.uhms.hr/datastore/konferencija/ivan\_pokaz\_web/ivan\_pokaz-obavjestajni\_proces.pdf [↑](#footnote-ref-23)
24. Narodne novine 107/12. [↑](#footnote-ref-24)
25. čl. 2 PTSP MUP-a RH; [↑](#footnote-ref-25)
26. čl. 8,9,10 i 11 PTSP MUP-a RH. [↑](#footnote-ref-26)
27. čl. 6 PTSP MUP-a RH; [↑](#footnote-ref-27)
28. NN 157/09. [↑](#footnote-ref-28)
29. http://www.uhms.hr/datastore/konferencija/ivan\_pokaz\_web/ivan\_pokaz-obavjestajni\_proces.pdf [↑](#footnote-ref-29)
30. <http://www.mup.hr/136206.aspx> [↑](#footnote-ref-30)
31. čl. 20 ZZOP; [↑](#footnote-ref-31)
32. st. 6 Direktive 95/46/EZ; [↑](#footnote-ref-32)
33. st. 5 i 6 Direktive 2002/58/EZ; [↑](#footnote-ref-33)
34. st. 7, 8 i 9 Direktive 2002/58/EZ; [↑](#footnote-ref-34)
35. <http://www.slobodnadalmacija.hr/novosti/svijet/clanak/id/302896/je-li-privatnost-korisnika-vaznija-od-borbe-protiv-terorizma> [↑](#footnote-ref-35)